І як тут не прыгадаць аксакалаў калгаснага руху. Таго ж старшыню Пятра Чабатаронка з калгаса імя Даватара, Нікадзіма Протаса з калгаса імя Гагарына, Пятра Рубніковіча, якімі ганарыўся не толькі раён, але і рэспубліка. Пётр Чабатаронак яшчэ напачатку года выконваў план продажу зерня дзяржаве. Вядома ж, на снезе пшаніца не расла. Проста яе хапала ў засеках гаспадаркі не на адзін год. Лёс паслаў старшыні жорсткае выпрабаванне: у аўтамабільнай катастрофе Пётр Чабатаронак зламаў пазваночнік. Прагноз урачоў быў адназначны — інвалідная каляска. Але мужны чалавек, дзякуючы неймавернай волі, не толькі ўстаў на ногі, але і доўга потым кіраваў гаспадаркай.